《校书秘书省对雪咏怀诗》
南北朝·刘孝绰

桂华殊皎皎，柳絮亦霏霏。讵比咸池曲，飘遥千里飞。

耻均班女扇，羞俪曹人衣。浮光乱粉壁，积照朗彤闱。

鹡鸰摇羽至，鹎鶋拂翅归。相彼犹自得，嗟余独有违。

终朝守玉署，方夜劳石扉。未能奏缃绮，何由辨国围。

坐销风露质，游联珠璧晖。偶怀笨车是，良知高盖非。

既言谢端木，无为陈巧机。

作者简介：（481—539）南朝梁彭城人，本名冉，字孝绰，小字阿士。七岁能文，年十四，代父起草诏诰，号“神童”。梁武帝天监初，起家著作佐郎。后迁尚书水部郎。作诗得武帝嗟赏。累擢秘书丞，廷尉卿。被到洽所劾，免官。位终秘书监。